
Miért vált fontossá a tudatos fogyasztói magatartás?

Kulcsszavak: tudatosság; szükséglet;igény;mobiltelefon;fogyasztás
 
     A dolgozatban szerintem modern társadalmunk egyik legfontosabb kérdéskörét boncolgattam, azon belül is talán az egyik legvitatottabb kérdésében. Ez nem más, mint a tudatos fogyasztás.
Felmerül ugyanis a kérdés:
Vajon azért veszünk meg valamit, mert szükségünk van rá, vagy csak nyáladzva futkosunk egyik vállalat reklámjától a másikig, mint megannyi pavlovi éhes eb, amikor meghalljuk a csengetést?
Továbbá, definiáltam a tudatos fogyasztót.
     Munkám témájának érzékenysége miatt, ezt nem lehetett direktben megkérdezni a kérdőívem kitöltőitől. (Igen, kérdőívet alkalmaztam, kettőt is 250-250 fővel önkéntes alapon) Emiatt szükségem volt valamire, melynek takarásából ráláthatok a kérdéseim mögött rejlő igazságra. Így választottam, talán a világ eddigi legnagyobb láthatatlan pórázát: a mobiltelefont. (Azon belül is inkább az okostelefont.)
     A vásárlási szokásokon keresztül rátaláltam pár érdekességre, amely arra engedett következtetni, mint a legtöbb baj, valószínűleg ez is otthonról ered. Arra a messzemenő következtetésre jutottam, miként a családban a nem megfelelő szerepek, a kommunikáció félresiklása vezetett ahhoz az eredményhez, miszerint a fiatalok azért ismerik jobban, „nyomogatják többet" ezen készülékeket, mert státusszimbólumokká emelték. Míg az idősebbek, ahogy jobban távolodunk a „tűzvonaltól”, annál inkább egy tisztán szükségletalapú tárggyá változtatták.


     Úgy gondolom, hogy szomorú, midőn egy olyan korban, ahol az információforradalom zajlik, a társadalom tagjai elszigetelődnek egymástól. Ez annak tudható be, hogy a fiatalok azon értékeket, amelyek az önmegvalósítást elősegíthetnék nem kapják meg otthonról, és emiatt külsőségekben kezdték el azt megkeresni. Ennek legfőbb oka a nem megfelelő kommunikáció, de ez már a következő dolgozatom témája.



